
PËR MIRATIMIN E STRATEGJISË SË RIPUNUAR “KONSOLIDIMI I NJË SISTEMI PLANIFIKIMI TË INTEGRUAR NË SHQIPËRI”

Në mbështetje të nenit 100 të Kushtetutës, me propozimin e Kryeministrit, Këshilli i Ministrave

VENDOSI:

1.Miratimin e strategjisë së ripunuar “Konsolidimi i një sistemi planifikimi të integruar në Shqipëri”, sipas tekstit, që i bashkëlidhet këtij vendimi.
2.Krijimin e komitetit ndërministror të planifikimit strategjik, të kryesuar nga Kryeministri, për:
-miratimin e drejtimeve kryesore të strategjisë së zhvillimit të vendit;
-përcaktimin dhe miratimin e prioriteteve të qeverisë;
-përcaktimin dhe miratimin e kornizës së planifikimit të borxhit afatmesëm;
-përcaktimin strategjik të tavaneve buxhetore, në funksion të prioriteteve të qeverisë;
-bashkërendimin strategjik të ndihmës së huaj me komunitetin e donatorëve.
3. Krijimin e komitetit ndërministror të modernizimit të qeverisë, të kryesuar nga zëvendëskryeministri, për:
-sigurimin e procesit teknik të përgatitjes së dokumentacionit të strategjisë kombëtare dhe të bashkërendimit të strategjisë me donatorët;
-sigurimin e bashkërendimit efektiv të programit të modernizimit të qeverisë;
-sigurimin e ngritjes së kapaciteteve dhe të strukturave, në përputhje me rekomandimet e strategjisë “Konsolidimi i një sistemi planifikimi të integruar në Shqipëri”.
4.Përbërja e komitetit ndërministror të planifikimit strategjik dhe e komitetit ndërministror të modernizimit të qeverisë të përcaktohen me urdhër të Kryeministrit.
5.Procesi teknik i bashkërendimit të Strategjisë Kombëtare të Zhvillimit Ekonomik e Social, i hartimit të strategjisë së asistencës së huaj e bashkërendimit me programet e donatorëve dhe i zbatimit të sistemit të planifikimit të integruar të kryhet nga strukturat përgjegjëse në Këshillin e Ministrave.
6.Funksionet e investimeve publike, përfshirë edhe ato të asistencës së huaj, të kryhen nga Ministria e Financave.
7. Vendimi nr. 244, datë 21.4.2005 i Këshillit të Ministrave “ Për miratimin e strategjisë “Konsolidimi i një sistemi planifikimi të integruar”” dhe çdo normë që bie ndesh me këtë vendim, shfuqizohen.
Ky vendim hyn në fuqi menjëherë.

